«ԼՈՒՍԱՒՈՐՉԻ ԿԱՆԹԵՂ» ՀԱՄԱՅՆՔԻ ՊԱՏԳԱՄ
(Դատաւորի Կիրակի, 18 Մարտ 2007)
 
Շնորհակալութիւն Աստուծոյ այս առիթին համար, որ արդիւնք է եղբայրական այն հրաւէրին զոր ստացայ Նիկոլէն։
Այսօր Հայ Եկեղեցւոյ մէջ Մեծ Պահքի Հինգերրորդ Կիրակին է, որ կը բնորոշուի որպէս Դատաւորի Կիրակի, հիմնուած Յիսուս Քրիստոսի Աւե-տարանէն Ըստ Ղուկասի գլուխ 18 համարներ 1–14-ի վրայ, ուր կը պատմուին Այրի Կնոջ եւ Դատաւորին Առակը (18.1–8) ու Փարիսեցիին ու Մաքսաւորին Առակը (18.9–14), ընդգծելով աղօթքին կեդրոնական տեղը մեր կեանքին մէջ։
Նաեւ, այսօր մեր Եկեղեցւոյ մէջ կը կարդացուին Պօղոս Առաքեալի կողմէ Փիլիպպեցիներուն գրուած Նամակին 3-րդ գլուխին 1-էն 9-րդ հա-մարները, ուրկէ նախ կը մէջ բերեմ 6 եւ 7 համարները.
«Որեւէ բան թող չմտահոգէ ձեզ. այլ միշտ ձեր աղօթքներուն եւ աղաչանքներուն մէջ գոհունակ սիրտով Աստուծմէ խնդրեցէք ինչ բանի որ կարիքը կը զգաք, եւ այն ատեն Աստուծոյ խաղաղութիւնը, որ միտքով կարելի չէ հասկնալ, խաղաղ պիտի պահէ ձեր սիրտերն ու միտքերը որոնք Քրիստոս Յիսուսի միացած են»։ 
Ա. Մտահոգութիւն։ Կեանքը մտահոգութիւններու շղթայ մըն է։ Առա-քելական շրջանի եկեղեցիին համար քրիստոնեայ ըլլալն ու մնալն իսկ մեծ մտահոգութիւն էր։ Պօղոս Առաքեալ կը յորդորէ աղաչական աղօթքով փարատել մտահոգութիւնը՝ գոհունակ սիրտով Աստուծմէ խնդրելով ինչ բանի որ կարիքը կը զգանք, որպէսզի Աստուծոյ շնորհած խաղաղութեան հասնինք։
Բ. Աղօթք։ Աղօթքով ամեն բան Աստուծոյ ուշադրութեան եւ հոգա-ծութեան կը յանձնենք։ Ամեն պարագայի մէջ պէտք է աղօթենք եւ աղաչենք գոհունակ սիրտով. որովհետեւ, ճիշդ կերպով ըսուած է՝ «Աստուծոյ ամե-նազօրութեան դիմաց ոչինչ անկարելի է եւ Անոր հայրական հոգատա-րութեան դիմաց՝ ոչինչ շատ աննշան»։ Ինչպէս որ երեխայ մը որեւէ անկարելի կամ աննշան, մեծ կամ փոքր հարց իր ծնողքին կ՚ուղղէ, մենք ալ նոյնպէս մեր հարցերը պէտք է ուղղենք մեր Երկնաւոր Հօր՝ Աստուծոյ։ 
Գ. Գոհունակ սիրտով կատարուած խնդրանքներ։ Իւրաքանչիւր աղօթք գոհունակութեամբ պէտք է կատարել՝ նոյնինքն աղօթելու կարե-լիութեան եւ շնորհին համար շնորհակալ ըլլալով։ Առաքեալը կ՚ըսէ՝ գոհու-նակ սիրտով Աստուծմէ խնդրեցէք, եւ կը յաւելու՝ ինչ բանի որ կարիքը կը զգաք։ Այսինքն, գոհունակութիւն պէտք է յայտնենք Աստուծոյ ամեն բանի համար. սա կը նշանակէ, առաջին, երախտագէտ ըլլալ Աստուծոյ հանդէպ եւ, երկրորդ, ամբողջապէս ենթարկուիլ Անոր կամքին։
Դ. Աղօթելու ատեն յիշել երեք կարեւոր կէտեր։ Առաջին, Աստուծոյ սէրը՝ որով Ան մի միայն բարին կը կատարէ մեր կեանքին մէջ։ Երկրորդ, Աստուծոյ իմաստութիւնը՝ որով Ան մի միայն գիտէ թէ ինչն է լաւագոյնը մեզի համար։ Երրորդ, Աստուծոյ զօրութիւնը՝ որով Ան կը զօրացնէ մեզ մեզի համար լաւագոյնը ընդունելու տրամադրուելու։ 
Ով որ Աստուծոյ հանդէպ ունեցած կատարեալ հաւատքով եւ Աս-տուծոյ սիրոյն վրայ ունեցած ամբողջական վստահութեամբ կ՚աղօթէ, Աստուծոյ իմաստութիւնն ու զօրութիւնը անոր աստուածային խաղա-ղութիւն պիտի պարգեւեն, ինչպէս Առաքեալը կը հաստատէ՝ եւ այն ատեն Աստուծոյ խաղաղութիւնը, որ միտքով կարելի չէ հասկնալ, խաղաղ պիտի պահէ ձեր սիրտերն ու միտքերը որոնք Քրիստոս Յիսուսի միացած են։ 
Այս քանի մը հպանցիկ նշմարներէն ետք, եկէք միասին թափանցենք այն խորհրդածութեան որ մեր Եկեղեցւոյ հայրերէն Ս. Գրիգոր Տաթեւացի կը կատարէ աղօթքի մասին՝ մեկնաբանելով մեր Եկեղեցւոյ այսօրուան Դատաւորի Կիրակիի աւետարանական հատուածին առաջին համարը՝ «Յիսուս առակ մը պատմեց իր աշակերտներուն, ցոյց տալու համար թէ պէտք է միշտ աղօթել՝ առանց վհատելու» (Ղկ 18.1)։
Անոնք որոնք կ՚ըսեն թէ մեր Եկեղեցին այս օրերուն համար պատգամ չ‏ունի տալիք իր զաւակներուն, հնացած է եւ ժամանակավրէպ, չարաչար կը սխալին։ Յանցաւորը մենք ենք որ մեր սրբազան գրականութիւնը ձեռագիր կամ գրաբար վիճակի մէջ թողած՝ օտար աղբիւրներէ կը խմենք մեր հոգեւոր ջուրը։
Այսօր Ս. Գրիգոր Տաթեւացին լսելէ ետք՝ իմ ակնկալութիւնս այն է որ դուք վկաները դառնաք այն ճշմարտութեան, թէ մեր հայրերը այսօր ալ կը խօսին բոլոր անոնց որոնք լսելու ականջ, հասկնալու իմացականութիւն եւ գործադրելու կամք ունին։
Նախ, քանի մը խօսք թէ ո՞վ էր Ս. Գրիգոր Տաթեւացի։
Մեր Եկեղեցւոյ մեծ վարդապետներէն Ս. Յովհաննէս Որոտնեցիի աշակերտն է, որ կուսակրօն քահանայ ձեռնադրուած է 1371-ին Երու-սաղէմի Սրբոց Յակոբեանց Տաճարին մէջ։ 1388-ին յաջորդած է իր ուսու-ցիչին որպէս աւագ վարդապետ։ 20 տարիներ եղած է Տաթեւի Վանքին վանահայրը եւ վանքը բարձր դիրքի հասցուցած։ Վախճանած է 1409-ին եւ թաղուած Տաթեւի Վանքին մէջ։ Իր յարատեւ ճիգը եղած է Հայ Եկեղեցւոյ պայծառութիւնը։ Հեղինակ է բազմաթիւ մատենագրական երկերու։
Անցնինք Ղուկաս 18-րդ գլուխ համար 1-ի մեկնաբանութեան։
Նաեւ յիշեցնեմ թէ այս մեկնաբանութիւնը լեցուն է աստուածա-շընչական բազմաթիւ մէջբերումներով։ Սակայն, մեր հայրերը երբ այս մէջբերումները կը կատարեն իրենց գրութիւններուն մէջ, Աստուա-ծաշունչը բանալով չեն փնտռեր եւ ապա նշեր այսինչ գիրք, այսինչ գլուխ եւ այսինչ համար. այլ, գոց կը մէջբերեն։ Այդ պատճառով ալ մէջբերումները չեն մանրամասնուած եւ բառացիօրէն չեն կատարուած։
 
* * *

Վարդապետները (այսինքն եկեղեցւոյ ուսուցիչները) կ՚ըսեն թէ աղօթքը շատ օգտակար է երեք պատճառներով. 
Առաջին, Աստուծոյ մեր մատուցած նուէրներուն մէջէն ամենէն պատուականը աղօթքն է. որովհետեւ, հրեշտակներ զայն ուրախութեամբ Աստուծոյ կը հասցնեն. ինչպէս հրեշտակը ըսաւ Տուբիթին՝ «Երբ արցուն-քով կ՚աղօթէիր, ես էի որ աղօթքներդ Աստուծոյ կը տանէի»։ 
Երկրորդ, աղօթքը ինքնին պատուական աշխատանք է. որովհետեւ, երբ Աստուածաշունչը կը կարդաս՝ Աստուած կը խօսի հետդ, իսկ երբ կ՚աղօթես՝ դուն կը խօսիս Աստուծոյ հետ. ինչպէս կը կարդանք Աստուծոյ խօսքին մէջ՝ «Աղօթքներս Աստուծոյ կ՚առաքեմ կենդանութեանս համար»։ Աստուած իր ականջը կը խոնարհեցնէ աղօթողը լսելու համար, ինչպէս Դաւիթ կ՚ըսէ՝ «Ականջ դիր աղօթքներուս»։ 
Երրորդ, աղօթելով բարիքներ կը շահինք. որովհետեւ, աղօթքը ամեն ատեն կատարուող գործ է՝ գիշեր եւ ցերեկ, տունը նստած ատեն եւ ճամ-բորդութեան պահուն, առողջ եւ հիւանդ եղած ժամանակ, փոքր տարիքին եւ ծերութեան, ձմեռը եւ ամառը. այսինքն, ամեն տեղ եւ ամեն ատեն։ Իսկ մարմնական գործը ամեն տեղ եւ ամեն ատեն չենք կրնար կատարել. որովհետեւ, խափանարար պատճառներ կ՚ըլլան։
Աղօթքի մասին եօթը կէտեր կարելի է թուել. 
Առաջին, ծնկաչոք պէտք է աղօթել. որովհետեւ, ծունկի գալը[footnoteRef:1] մարդս  [1:  Իսկ ծունկը խոնարհեցնելը ութը պատճառներ ունի.
Առաջին, աղօթողը պարտաւոր է ինքզինք խոնարհեցնել, իր մեղաւոր եւ տկար ըլլալը հաստատել. ինչպէս կը կարդանք Աստուծոյ խօսքին մէջ՝ «Տառապեցայ եւ ամեն օր խոնարհեցայ»։ 
Երկրորդ, երկու ծունկերը գետին դնելը ցոյց կու տայ թէ աղօթողը պարտաւոր է Աստուծոյ առջեւ հոգիով եւ մարմինով խոնարհելու. ով որ միայն մէկ ծունկով կը ծռի Աստուծոյ առջեւ, կը նշանակէ թէ միայն մարմինով կը խոնարհի եւ հոգիով կը խորամանկէ։ 
Երրորդ, ինչպէս որ երբ մարմնաւոր թագաւորներուն խնդրանք մը պիտի ներկայացնենք ծունկի կու գանք, նոյնպէս ալ մեր հոգեւոր խնդրանքներուն համար ծունկի պէտք է գանք երկնաւոր թագաւորին առջեւ. ինչպէս Թագաւորներու Չորրորդ Գիրքին մէջ կը կարդանք Սողոմոնի համար՝ «Ծունկի եկած թագաւորը ոտքի ելաւ»։
Չորրորդ, երբ մէկը գետին ինկած ըլլայ նախ ծունկի կու գայ որպէսզի վեր ելլէ. նոյնպէս ալ մենք մեր ձեռքերուն սկզբնական եւ ներգործական մեղքերով կործանելէ ետք, աղօթական ձեռքերով ծունկի կու գանք եւ մեղքերու գլորումէն կը բարձրանանք, ըսելով՝ «Տէր, իմ անձս բանտէն հանէ»։
Հինգերորդ, ինչպէս որ երբ մէկը ճամբորդութեան ընթացքին երբ աւազակներու հանդիպի ծունկի կու գայ եւ նետը արձակելով թշնամիները կը վանէ, նոյնպէս ալ մենք պարտաւոր ենք իմացական աւազակներուն՝ դեւերուն հետ այդպէս վարուիլ. ինչպէս Պօղոս Առաքեալ կը հաստատէ՝ «Մեր պատերազմը մարմինի եւ արիւնի պատերազմ չէ, այլ չարութեան իշխանութիւններուն եւ պետութ-իւններուն դէմ է»։ Ուրեմն, պէտք է ծունկի գալ, մեր մեղքերն ու զղջումը մեր առջեւ պարպել, նետ արձակել Սատանային, մեր ձեռքերը վեր-վար շարժել, մեր կուրծքերը ծեծել եւ սատկեցնել Սատանան. ինչպէս կը կարդանք Աստուծոյ խօսքին մէջ՝ «Ամբարտաւաններուն գլուխները նետով ճզմեցիր եւ մինչեւ ծովուն խորերը ընկղմեցան»։
Վեցերորդ, ծունկի գալը ցոյց կու տայ թէ հող էինք եւ դարձեալ հող պիտի դառնանք՝ ըստ Աստուծոյ անխափանելի վճիռին։
Եօթներորդ, ոտքերով դէպի ծառը քալեցինք եւ մեղք գործեցինք. հիմա ծունկի գալով մեղքերուն քայլերը կը կապենք եւ մեր ոտքերը դէպի բարին կ՚ուղղենք. ինչպէս կը կարդանք Աստուծոյ խօսքին մէջ՝ «Պատուիրաններուդ ճամբաներէն քալեցի»։
Ութերորդ, ծունկի գալ կը նշանակէ թէ պարտաւոր ենք մեր հոգին եւ մարմինը միաժամանակ խոնարհեցնել Աստուծոյ օրէնքներուն լուծին տակ եւ աջ ու ձախ չխոտորիլ։
Հոս նաեւ կը խօսի մեր ձեռքերը առ Աստուած բարձրացնելու անհրաժեշտութեան մասին եւ կ՚ըսէ. Հինգ պատճառներ կան մեր ձեռքերը առ Աստուած բարձրացնելու. 
Առաջին, ցոյց կու տայ թէ ձեռքերով քաղեցինք պտուղը եւ մեղք գործեցինք. արդ, նշան կու տանք Աստուծոյ որ այլեւս պիտի չմեղանչենք։ 
Երկրորդ, մեր ձեռքերը հաճոյացան պտուղը քաղած ատեն, իսկ հիմա վեր բարձրանալով կը չարչարուին։ 
Երրորդ, մեր ձեռքերը վեր բարձրացնելով Աստուծոյ կը դիմենք որ մեզ մեր ձեռքերէն բռնէ եւ ոտքի կանգնեցնէ՝ այնպէս ինչպէս ընկղմածը ձեռքը կ՚երկարէ որպէսզի մարդիկ զինք վեր վերցնեն. ինչպէս Դաւիթ ալ Աստուծոյ կ՚ըսէ՝ «Աջ ձեռքէս բռնեցիր եւ քու պատուիրաններուդ մէջ տարիր զիս»։ 
Չորրորդ, կը խրատէ որ ոչ միայն խօսքով այլ նաեւ գործով պէտք է զԱստուած պաշտենք։ 
Հինգերորդ, ինչպէս որ նուէր մը ստանալու համար մեր ձեռքերը կ՚երկարենք, նոյնը նաեւ հոգեւոր նուէր առնելու համար պէտք է կատարենք։] 

ինքն իր անձին դէմ յանդիման կը փոքրացնէ (մեր փոքր, պզտիկ, տկար ըլլալուն կ՚անդրադառնանք). ինչպէս կը կարդանք Աստուծոյ խօսքին մէջ՝ «Ծունկերս տկարացան պահեցողութենէն» եւ «Մէջքս դէպի երկիր կքե-ցաւ»։
Երկրորդ, մեր աղօթքները երկնաւոր թագաւորին ղրկուած նամակ-ներու նման պէտք է ըլլան։ Նամակ մը ընդունելի ըլլալու համար երեք բաներ ունենալու է. առաջին, թագաւորին ուղղուած պէտք է ըլլայ. երկ-րորդ, ստորագրուած պէտք է ըլլայ. եւ երրորդ, սիրելիներու ձեռքով պէտք է թագաւորին հասնի։ Այսպէս ալ մենք պարտաւոր ենք, առաջին, գործ-նականօրէն մեղքերէն հրաժարելու եւ ծածկապէս ու ոչ թէ հրապարակ-ներու վրայ աղօթելու Աստուծոյ. երկրորդ, մեր ձեռքերը առ Աստուած բարձրացնելու. եւ երրորդ, սուրբերը եւ մեր սիրելիները Աստուծոյ մօտ մեզի համար միջնորդ եւ բարեխօս ներկայացնելու։
Երրորդ, պարտաւոր ենք եկեղեցւոյ մէջ (այսինքն հաւատացեալ-ներու խումբին հետ) աղօթել. ինչպէս Դաւիթ կ՚ըսէ՝ «Եկեղեցւոյ մէջ բարե-բանեցէք զԱստուած»։ Այս ալ երեք պատճառներ ունի. Առաջին, հաւա-քական աղօթքի կարօտ ենք։ Երբ հրդեհ կամ ջրհեղեղ ըլլայ եւ կամ թշնամիներ յարձակին քաղաքի մը վրայ՝ մարդիկ աւելի բարձր կ՚աղա-ղակեն։ Նոյնպէս ալ երբ մեր հոգիներուն մէջ բարկութեան կրակը բորբոքի՝ պէտք է զայն ողորմութեան ջուրով մարենք. երբ աղտոտ ցանկութիւններու հեղեղը սպառնայ մեզի՝ պէտք է ծովուն վրայ գտնուող առաքեալներուն նման դիմենք Քրիստոսի, թէ՝ «ահաւասիկ կը կորսուինք». եւ երբ Սատա-նան փորձէ մեր վրայ յարձակիլ՝ պէտք է Աստուծոյ աղօթենք, ինչպէս Եսայի ըրաւ Սենեքերիմի համար։ Երկրորդ, աղօթքը Աստուծոյ հրամանով մահուան արգելք կը հանդիսանայ՝ ինչպէս Եզեկիայի պատահեցաւ, եւ գազանները կը զսպէ՝ ինչպէս Դանիէլի պարագային եղաւ։ Երրորդ, Աստուծոյ խօսքին մէջ կը կարդանք՝ «Տունս աղօթքի տուն պիտի ըլլայ» եւ «Եկեղեցւոյ մէջ օրհնեցէք զԱստուած». որովհետեւ, իւրաքանչիւր արուեստ եւ արհեստ իր աշխատատեղիին մէջ կը կատարուի՝ ինչպէս դարբնութ-իւնը դարբնոցին մէջ եւ այլն։
Չորրորդ, գիտենք թէ վարդապետները կ՚ըսեն որ աղօթքը Աստուծոյ լսելի դարձնելու համար երեք բաներ կարեւոր են։ Առաջին, աչքերով լալ. որովհետեւ նախամարդը աչքերով ցանկացաւ պտուղին։ Ականջով աւե-տարանին քարոզութիւնը լսել. որովհետեւ, նախամարդը ականջով լսեց օձին մահաբեր խօսքերը։ Բերանով աղօթել, զԱստուած օրհնել եւ երկիրպագանել. որովհետեւ, նախամարդը բերանով ճաշակեց մահացու պտուղը։ Երկրորդ, պարտաւոր ենք միշտ աղօթել՝ առանց ձանձրանալու. ինչպէս Դաւիթ կ՚ըսէ՝ «Աղօթքներս ամեն ժամ Տիրոջ ուղղուած են»։ Երրորդ, աղօթողին սիրտը պէտք չէ ցրուած ըլլայ։ 
Հինգերորդ, ծանօթ է թէ աղօթքը մարմին եւ հոգի է. մարմինը աղօթ-քին խօսքի մասն է՝ որ լսելի կ՚ըլլայ, իսկ հոգին այն իղձն ու սէրն է՝ որ սրտէն կ՚ելլէ եւ Աստուծոյ հաճելի կը դառնայ։ Այն աղօթքը որ սրտէն կ՚ելլէ՝ կենդանի է եւ հաճելի կը դառնայ Աստուծոյ. ինչպէս Աստուծոյ խօսքին մէջ կը կարդանք՝ «Սուրբերուն աղօթքը կենդանի է»։ Այնպէս ինչպէս երբ խուն-կը կրակին չմօտենայ չի՛ կրնար բուրել, այնպէս ալ երբ աղօթքը սրտին ջերմութեան չմօտենայ չի՛ կրնար Աստուծոյ հաճելի դառնալ։
Վեցերորդ, գիտենք թէ աղօթքը երկու անկարգութիւններ կրնայ դրսեւորել։ Առաջին, երբ լեզուն առանց սիրտի խօսի՝ շաղակրատութիւն կը դառնայ։ Երկրորդ, երբ սիրտը եւ լեզուն համաձայնելով չար եւ մարմ-նական բաներ խնդրեն՝ այս ալ հեթանոսներու շատախօսութեան կը վե-րածուի. այս է որ Տէրը կ՚արգիլէ, երբ կ՚ըսէ՝ «Հեթանոսներուն պէս շատախօս մի՛ ըլլաք»։ 
Եօթներորդ, Տիրոջ խօսքը այնքան յստակ է, թէ «պէտք է միշտ աղօթել՝ առանց վհատելու»։ Այս խրատին ամենէն պերճախօս օրինակը Տէրն իսկ էր որ «ամբողջ գիշերը առ Աստուած աղօթքով կը լուսցնէր»։ Նոյնպէս առաքեալը կ՚ըսէ՝ «Ամեն ժամ անդադար աղօթք ըրէք»։ Տէրը իր հերթին կը յորդորէ՝ «Արթուն կեցէք եւ ամեն ժամ աղօթեցէք»։ Աղօթքը հոգիի կենդա-նութեան  նշան  է։  Աղօթքին  պէտք է ընկերանայ բարեգործութիւնը։ Օր մը, երկու սուրբ հայրեր իրարու հարցուցին իրենց վանքերու աղօթելու սովո-րութեան մասին։ Առաջինը պատասխանեց՝ «Աշխատանքի ժամանակ յատկացուցած ենք եւ աղօթելու՝ ժամանակ»։ Իսկ երկրորդը ըսաւ՝ «Եղ-բայրներս եւ ես միշտ կ՚աղօթենք՝ Տիրոջ հրամանին համաձայն»։ Առաջինը զարմացած հարց տուաւ՝ «Ինչպէ՞ս կրնայ ըլլալ այդ մէկը. պէտք է նաեւ ուտել եւ քնանալ»։ Միւսը պատասխանեց՝ «Աղօթքի համար սանհմանուած ժամերուն կ՚աղօթենք, իսկ մնացած ժամերուն ֆիզիքական աշխատանք կը տանինք ու մեր եկամուտը աղքատներուն կը բաժնենք. երբ մենք աղօթքէ դադար կ՚առնենք ուտելու կամ քնանալու համար՝ աղքատները մեզի համար կ՚աղօթեն ու այսպէսով անդադար ամեն ժամ աղօթած կ՚ըլլանք»։ (Ս. Գրիգոր Տաթեւացի (1346–1409), Ձմեռան Հատոր, Տպեալ յամի 1740 ի Կ. Պոլիս, էջ 358–363, [յապաւումներով])։
Մեզի ժամանակակից եւ աշխարհով մէկ իր մարդկային անմի-ջականութեամբ այնքան ծանօթ երջանկայիշատակ Յովհաննէս-Պօղոս Բ. Պապ 1995-ին գրած կոնդակին մէջ կ՚ըսէր՝ «Եթէ քրիստոնեաներ, հակառակ իրենց բաժանումներուն, իրենց միութեան ճիգին մէջ կարողանան հաւա-քական աղօթքով Քրիստոսի շուրջ համախմբուիլ՝ պիտի անդրադառնան թէ շատ քիչ բան զիրենք իրարմէ կը բաժնէ եւ շատ աւելին զիրենք իրարու կը միացնէ։ Եթէ անոնք աւելի յաճախ եւ առաւել կանոնաւորութեամբ Քրիստոսի ներկայութեան գան աղօթքով, պիտի կարողանան մարդկային բոլոր ցաւերը վերացնել եւ Եկեղեցւոյ համայնական կեանքին մէջ Աս-տուծոյ հովանաւորութիւնն ու Ս. Հոգիին ներգործութիւնը ապրիլ՝ հակա-ռակ իրենց տկարութիւններուն եւ մարդկային սահմանափակումներուն» («Ut unum sint,» no. 22). ամէն։

    Նարեկ Եպս. Ալեէմէզեան
    								    Հոգեւոր Խորհրդատու

